FÆLLES HOLDNING (EF) Nr. 3/97 fastlagt af Rådet den 2. december 1996 med henblik på vedtagelse af Rådets direktiv 97/. . ./EF af . . . om første ændring af direktiv 90/394/EØF om beskyttelse af arbejdstagerne mod risici for under arbejdet at være udsat for kræftfremkaldende stoffer (sjette særdirektiv i henhold til artikel 16, stk. 1, i direktiv 89/391/EØF) (97/C 6/03)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 118 A,

under henvisning til Rådets direktiv 90/394/EØF af 28. juni 1990 om beskyttelse af arbejdstagerne mod risici for under arbejdet at være udsat for kræftfremkaldende stoffer (sjette særdirektiv i henhold til artikel 16, stk. 1, i direktiv 89/391/EØF (1), særlig artikel 16,

under henvisning til forslag fra Kommissionen (2), udarbejdet efter høring af Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen,

under henvisning til udtalelse fra Det Økonomiske og Sociale Udvalg (3),

i henhold til fremgangsmåden i traktatens artikel 189 C (4), og ud fra følgende betragtninger:

(1) I henhold til traktatens artikel 118 A skal Rådet ved udstedelse af direktiver vedtage minimumsforskrifter med henblik på at forbedre navnlig arbejdsmiljøet for at sikre et højere niveau for beskyttelse af arbejdstagernes sikkerhed og sundhed;

(2) i henhold til denne artikel skal det i disse direktiver undgås, at der pålægges administrative, finansielle og retlige byrder af en sådan art, at de hæmmer oprettelse og udvikling af små og mellemstore virksomheder;

(3) i bilag III til Kommissionens direktiv 91/325/EØF af 1. marts 1991 om tolvte tilpasning til udviklingen af Rådets direktiv 67/548/EØF om tilnærmelse af lovgivning om klassificering, emballering og etikettering af farlige stoffer (5) er der indføjet nye risikosætninger til angivelse af sundhedsfarer ved længere tids påvirkning og farer for kræft ved indånding;

(4) arbejdstagerne skal i alle arbejdssituationer være beskyttet med hensyn til præparater, der indeholder et eller flere kræftfremkaldende stoffer, og med hensyn til kræftfremkaldende forbindelser, som opstår under arbejdet;

(5) for nogle agenser er det nødvendigt at tage alle optagelsesveje i betragtning, herunder en mulig optagelse gennem huden, for at sikre det bedst mulige beskyttelsesniveau;

(6) formuleringen af direktiv 90/394/EØF, bilag I, punkt 2, om polycykliske aromatiske carbonhydrider har givet anledning til fortolkningsvanskeligheder i mange medlemsstater; en ny og mere præcis formulering er derfor påkrævet;

(7) i henhold til artikel 16 i direktiv 90/394/EØF skal der for de kræftfremkaldende stoffer, for hvilke dette er muligt, fastsættes grænseværdier for eksponering på grundlag af tilgængelige oplysninger, herunder videnskabelige og tekniske data;

(8) grænseværdier for erhvervsmæssig eksponering skal betragtes som en væsentlig del af de generelle foranstaltninger til beskyttelse af arbejdstagerne; disse grænseværdier skal ændres, så snart nyere videnskabelige oplysninger viser, at det er nødvendigt;

(9) benzen er et kræftfremkaldende stof, som er til stede i forbindelse med mange arbejdssituationer; mange arbejdstagere er derfor udsat for en potentiel sundhedsrisiko; selv om det med den nuværende viden ikke er muligt at fastsætte et niveau, under hvilket der ikke er nogen sundhedsrisiko, vil en nedsættelse af udsættelsen for benzen ikke desto mindre nedsætte denne risiko;

(10) overholdelse af minimumskravene til beskyttelse af arbejdstagernes sundhed og sikkerhed mod særlige risici i forbindelse med kræftfremkaldende stoffer sigter ikke blot mod at sikre beskyttelse af den enkelte arbejdstagers sundhed og sikkerhed, men ligeledes mod at foreskrive et minimumsbeskyttelsesniveau for alle arbejdstagere i Fællesskabet;

(11) der må for hele Fællesskabet fastlægges et ensartet beskyttelsesniveau i forbindelse med kræftfremkaldende stoffer, og dette beskyttelsesniveau skal ikke fastlægges ved hjælp af ufravigelige krav, men ved hjælp af en række generelle principper, som skal gøre det muligt for medlemsstaterne at håndhæve minimumskravene på en ensartet måde;

(12) denne ændring udgør et konkret led i gennemførelsen af det indre markeds sociale dimension;

(13) i henhold til afgørelse 74/325/EØF (6) skal Kommissionen høre Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen med henblik på udarbejdelsen af forslag på dette område -

UDSTEDT FØLGENDE DIREKTIV:

Artikel 1

I direktiv 90/394/EØF foretages følgende ændringer:

1) I artikel 1 tilføjes følgende stykke:

»4. For så vidt angår asbest og vinylchloridmonomer, der er omfattet af særdirektiver, gælder dette direktivs bestemmelser, hvis de giver større beskyttelse af sikkerhed og sundhed under arbejdet.«

2. Artikel 2 affattes således:

»Artikel 2

I dette direktiv forstås ved:

a) »kræftfremkaldende stof«:

i) et stof, der opfylder kriterierne for klassificering som et kræftfremkaldende stof i kategori 1 eller 2 som fastsat i bilag VI til direktiv 67/548/EØF

ii) et præparat, der er sammensat af et eller flere af de i nr. i) omhandlede stoffer, når koncentrationen af et eller flere af de enkelte stoffer opfylder de krav til koncentrationsgrænser for klassificering af et præparat som et kræftfremkaldende stof i kategori 1 eller 2, der er fastsat i:

- bilag I til direktiv 67/548/EØF, eller

- bilag I til direktiv 88/379/EØF, hvis stoffet eller stofferne ikke er opført i bilag I til direktiv 67/548/EØF eller er opført deri uden angivelse af koncentrationsgrænser

iii) et stof, et præparat eller en proces, der er nævnt i bilag I, samt et stof eller et præparat, der frigøres under en i bilag I omhandlet proces

b) »grænseværdi«: medmindre andet er anført, tidsvægtet gennemsnitskoncentration af et kræftfremkaldende stof målt i luften i arbejdstagerens indåndingszone i en nærmere angivet referenceperiode som anført i bilag III.«

3) Artikel 3, stk. 3, affattes således:

»3. Desuden skal alle andre eksponeringsveje, f. eks. optagelse i eller gennem huden, tages i betragtning ved risikovurderingen.«

4) I artikel 5 indsættes følgende stykke efter stk. 3:

»4. Udsættelsen må ikke overstige den grænseværdi for et kræftfremkaldende stof, der er fastsat i bilag III.«,

og det tidligere stk. 4 bliver stk. 5.

5) Punkt 2 i bilag I affattes således:

»2. Arbejde, som indebærer udsættelse for polycykliske aromatiske carbonhydrider, der forekommer i stenkulssod, stenkulstjære eller stenkulsbeg.«

6) Del A i bilag III affattes således:

»>TABELPOSITION>

«.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den . . . (7**). De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv er rettet til medlemsstaterne.

Udfærdiget i Bruxelles, den . . .

På Rådets vegne

Formand

(1) EFT nr. L 196 af 26. 7. 1990, s. 1.

(2) EFT nr. C 317 af 28. 11. 1995, s. 16.

(3) EFT nr. C 97 af 1. 4. 1996, s. 25.

(4) Europa-Parlamentets udtalelse af 20. juni 1996 (EFT nr. C 198 af 8. 7. 1996, s. 182), Rådets fælles holdning af 2. december 1996 (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(5) EFT nr. L 180 af 8. 7. 1991, s. 1.

(6) EFT nr. L 185 af 9. 7. 1974, s. 15. Afgørelsen er senest ændret ved tiltrædelsesakten af 1994.

(7**) Tre år efter direktivets vedtagelse.

RÅDETS BEGRUNDELSE

I. INDLEDNING

1. Kommissionen forelagde ved skrivelse af 14. september 1995 Rådet et forslag til direktiv med hjemmel i EF-traktatens artikel 118 A om første ændring af direktiv 90/394/EØF om beskyttelse af arbejdstagerne mod risici for under arbejdet at være udsat for kræftfremkaldende stoffer (sjette særdirektiv i henhold til artikel 16, stk. 1, i direktiv 89/391/EØF).

2. Europa-Parlamentet afgav udtalelse den 20. juni 1996 og Det Økonomiske og Sociale Udvalg den 31. januar 1996.

På baggrund af disse udtalelser forelagde Kommissionen ved skrivelse af 26. juli 1996 et ændret forslag.

3. Den 22. december 1996 fastlagde Rådet sin fælles holdning i overensstemmelse med traktatens artikel 189 C.

II. FORMÅL

Formålet med direktivudkastet er:

- at udvide anvendelsesområdet for direktiv 90/394/EØF til at omfatte alle de stoffer, der opfylder kriterierne for klassificering som kræftfremkaldende stof i kategori 1 eller 2 som fastsat i bilag VI til direktiv 67/548/EØF, og alle de præparater, der er sammensat af et eller flere af sådanne stoffer, når koncentrationen af mindst ét stof opfylder de fastsatte krav til koncentrationsgrænser

- at definere »grænseværdi« for koncentrationen af kræftfremkaldende stoffer under arbejdet

- at fastsætte en grænseværdi for koncentrationen af benzen under arbejdet

- at skabe større sammenhæng i EF-lovgivningen om kræftfremkaldende stoffer, navnlig for så vidt angår asbest og vinylchloridmonomer

- at forbedre affattelsen af artikel 3, stk. 3, og bilag I, punkt 2, i direktiv 90/394/EØF.

III. GENNEMGANG AF DEN FÆLLES HOLDNING

1. Rådets ændringer til Kommissionens ændrede forslag

Formålet med Rådets ændringer er at lette direktivets gennemførelse.

Der er tale om følgende ændringer:

1.1. Asbest og vinylchloridmonomer

(artikel 1, nr. 1)

Rådet har besluttet at tilføje et nyt stykke i artikel 1 i direktiv 90/394/EØF for at præcisere, hvordan direktivet skal anvendes på disse stoffer, der er omfattet af særdirektiver.

1.2. Definition af »grænseværdi«

(artikel 1, nr. 2, litra b), og artikel 1, nr. 4)

Rådet har ændret affattelsen for at gøre den foreslåede definition klarere og understrege sammenhængen med de specifikke grænseværdier i bilag III til direktiv 90/394/EØF. Rådet har derimod ikke anset det for nyttigt at definere begrebet »indåndingszone«.

Rådet er enigt om, at bestemmelsen om grænseværdiernes bindende karakter bør indsættes som et nyt stykke i artikel 5 i direktiv 90/394/EØF (arbejdsgivernes forpligtelser, foranstaltninger til forebyggelse eller nedsættelse af udsættelse).

Rådet har forkastet forslaget om at definere en »biologisk« grænseværdi på dette stadium, dels fordi det er vanskeligt at fastsætte og overvåge sådanne grænseværdier i praksis, dels fordi der skal tages hensyn til den bindende karakter af grænseværdierne som defineret i den fælles holdning.

1.3. Overgangsforanstaltninger

(artikel 1, nr. 6)

Rådet er i princippet enigt om overgangsforanstaltninger:

- som kan gøre det muligt at foretage de tekniske tilpasninger, der er nødvendige for at overholde grænseværdierne, og

- som er strengt begrænset til sådanne grænseværdier.

Da bestemmelserne i direktiv 90/394/EØF - bortset fra specifikke grænseværdier, der berøres af overgangsforanstaltningerne - fortsat finder fuld anvendelse, efter at overgangsforanstaltningerne er blevet truffet, har Rådet fundet det overflødigt at vedtage en bestemmelse om, at medlemsstaterne skal have pligt til at sikre, at arbejdsgiverne overholder generelle beskyttelsesnormer i afventning af sådanne overgangsforanstaltninger.

Rådet har sat skæringsdatoen for overgangsforanstaltningernes afvikling til tre år efter den dato, hvor medlemsstaterne senest skal efterkomme direktivet.

Da overgangsforanstaltningernes anvendelsesområde er meget bredt for så vidt angår grænseværdien for benzen, har Rådet slettet henvisningen til specifikke aktiviteter eller sektorer for at gøre det lettere at gennemføre direktivet.

1.4. Måleprocedure for benzen

(artikel 1, nr. 6)

Rådet har forkastet forslaget om, at det fortrinsvis er CEN 689:1995, der skal benyttes til måleproceduren, da det finder, at der er andre metoder til måling af benzenkoncentrationer i luften, der er lige så egnede.

1.5. Gennemførelsesdato

(artikel 2, stk. 1)

Rådet har sat gennemførelsesdatoen til tre år efter direktivets vedtagelse for at imødekomme visse medlemsstater, der har vanskeligt ved at efterkomme direktivet på et tidligere tidspunkt.

2. Europa-Parlamentets ændringsforslag

2.1. Ændringsforslag, som Kommissionen har accepteret

Rådet har inkorporeret ændringsforslag 2, 8 og 12, enten fuldt ud, delvist eller med tekstændringer.

Det har forkastet ændringsforslag 1, 5, 6, 9 og 13.

2.2. Ændringsforslag, som Kommissionen har forkastet

Rådet har ligesom Kommissionen forkastet ændringsforslag 3, 4, 7, 10, 15 og 16.

Det har inkorporeret ændringsforslag 11 og 14.

IV. YDERLIGERE SPØRGSMÅL I TILKNYTNING TIL DEN FÆLLES HOLDNING

1. I betragtning af de risici, der er forbundet med kræftfremkaldende stoffer, er Rådet af den opfattelse, at man bør fortsætte bestræbelserne på at forenkle og forbedre sammenhængen i den gældende lovgivning på området, at alle de stoffer, der er defineret som kræftfremkaldende i direktiverne, bør være at finde i én lettilgængelig kilde.

2. Da Rådet fastlagde sin fælles holdning, opfordrede det Kommissionen til:

- så snart den videnskabelige og tekniske viden gør det muligt, men ikke senere end den 31. december 1997, at forelægge et forslag om yderligere ændring af direktiv 90/394/EØF, så der kan indføres passende normer for beskyttelse af arbejdstagerne mod risiciene ved mutagene stoffer, som ikke allerede er omfattet af direktivet, under hensyntagen til disse stoffers særlig farlige karakter

- at rejse spørgsmålet om træstøvs kræftfremkaldende virkning i Det Videnskabelige Udvalg for Grænseværdier for Erhvervsmæssig Eksponering og Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen med henblik på forelæggelse af forslag om, at træstøv skal være omfattet af direktiv 90/394/EØF. Rådet er af den opfattelse, at det i sådanne forslag bør præciseres, hvordan direktivets bestemmelser kan anvendes på træstøv og andre stoffer, som kan have lignende kræftfremkaldende virkninger.